Tibbiyotda xususiy sektor faoliyatiga qoʻshimcha qulayliklar yaratish va soha xodimlarini qoʻllab-quvvatlash chora-tadbirlari toʻgʻrisida
(decree, 2025-12-27)

Zamonaviy tibbiy xizmatlar koʻlamini kengaytirish, nodavlat tibbiyot tashkilotlari faoliyatini yanada takomillashtirish, shuningdek, 2022-yil 18-mart kuni oʻtkazilgan Oʻzbekiston Respublikasi Prezidentining sogʻliqni saqlash sohasi vakillari bilan yangi formatdagi “Tibbiyotdagi islohotlar — inson qadri uchun” mavzusidagi ochiq muloqoti doirasida belgilangan vazifalar ijrosini taʼminlash maqsadida: 1. Belgilansinki: yuqori malakali va malakali mutaxassislar toifasiga kirmaydigan boshqa chet el fuqarosi boʻlgan shifokorlar uchun Oʻzbekiston Respublikasi hududida mehnat faoliyatini amalga oshirish huquqini beruvchi tasdiqnoma berganlik uchun yigʻim miqdori 6 baravarga kamaytirilib, bazaviy hisoblash miqdorining 5 baravari miqdorida undiriladi; Oʻzbekiston Respublikasiga qisqa muddatga (bir oygacha), shu jumladan diagnostika hamda davolash amaliyotlarini bajarish, tajriba almashish dasturlari, mahorat darslari oʻtkazish va maʼruzalar oʻqish, xodimlar malakasini oshirish maqsadida kelayotgan chet el mutaxassislariga Oʻzbekiston Respublikasi hududida mehnat faoliyatini amalga oshirish huquqini beruvchi tasdiqnoma olish talab etilmaydi; Oʻzbekiston Respublikasi hududida doimiy yashash joyiga ega boʻlmagan xorijiy fuqarolar hamda fuqaroligi boʻlmagan shaxslardan davolash muassasalari (bundan sanatoriy va pansionatlar mustasno) tomonidan undiriladigan turistik (mehmonxona) yigʻim bekor qilinadi; davolash muassasalari (bundan sanatoriy va pansionatlar mustasno) uchun turistik xizmatlarni sertifikatlashtirishga boʻlgan talab bekor qilinadi. Bunda, davolash muassasalari tomonidan tashrif buyuruvchilarni hisobga olish avtomatlashtirilgan maxsus dastur orqali elektron shaklda amalga oshiriladi. 2. Oʻzbekiston Respublikasi Prezidentining 2017-yil 1-apreldagi “Sogʻliqni saqlash sohasida xususiy sektorni yanada rivojlantirish chora-tadbirlari toʻgʻrisida”gi PQ-2863-son qarorida nazarda tutilgan, yuridik shaxslar tomonidan, shu jumladan lizing shartnomasi asosida olib kelinadigan yangi tibbiyot asbob-uskunalari, butlovchi buyumlar va ularning ehtiyot qismlari hamda sarflash materiallari uchun bojxona imtiyozlarining amal qilish muddati 2025-yil 1-yanvarga qadar uzaytirilsin. 3. Sogʻliqni saqlash vazirligi, Moliya vazirligi, Iqtisodiy taraqqiyot va kambagʻallikni qisqartirish vazirligining tibbiyot asbob-uskunalari va buyumlarining ehtiyot qismlarini hamda tibbiyot maqsadlari uchun sarflash materiallarini oʻrnatilgan tartibda shakllantiriladigan roʻyxatlarga asosan, 2025-yil 1-yanvarga qadar Oʻzbekiston Respublikasi hududiga olib kirishda qoʻshilgan qiymat soligʻidan ozod qilish toʻgʻrisidagi takliflariga rozilik berilsin. Sogʻliqni saqlash vazirligi Moliya vazirligi va Davlat bojxona qoʻmitasi bilan birgalikda bir oy muddatda ushbu banddan kelib chiqib, Soliq kodeksiga 2025-yil 1-yanvarga qadar qoʻshilgan qiymat soligʻidan ozod qilish boʻyicha imtiyozlarni nazarda tutuvchi oʻzgartish kiritish toʻgʻrisidagi qonun loyihasini Vazirlar Mahkamasiga kiritsin. 4. Sogʻliqni saqlash vazirligining tibbiyot xodimlarining malakasini oshirish tizimini takomillashtirish yuzasidan quyidagi takliflari maʼqullansin: nodavlat tibbiyot tashkilotlarida tibbiyot oliy taʼlim muassasalarining klinik bazalarini tashkil etib, ularda shifokor va hamshiralar malakasini oshirish hamda qayta tayyorlash; malaka toifasi olish uchun talab etiladigan ish staji muddatini qisqartirgan holda, toifasiz xodimlarga 3 yil, birinchi toifa uchun — 5 yil, oliy toifa uchun — 7 yil etib belgilash. 5. Sogʻliqni saqlash vazirligi Sanitariya-epidemiologik osoyishtalik va jamoat salomatligi xizmati hamda Qurilish vazirligi bilan birgalikda ikki oy muddatda tegishli meʼyoriy hujjatlarga xususiy tibbiy faoliyat bilan shugʻullanuvchi tashkilotlar uchun litsenziya olishda sanitariya va qurilish talablarini soddalashtirish boʻyicha oʻzgartirishlar kiritsin. 6. Oʻzbekiston Respublikasi Prezidentining va Oʻzbekiston Respublikasi Hukumatining ayrim hujjatlariga ilovaga muvofiq oʻzgartirish va qoʻshimchalar kiritilsin. 7. Sogʻliqni saqlash vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 8. Mazkur Farmonning ijrosini samarali tashkil qilishga masʼul va shaxsiy javobgar etib sogʻliqni saqlash vaziri B.A. Musayev belgilansin. 9. Farmonning oʻz vaqtida va samarali ijro etilishini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti maslahatchisining birinchi oʻrinbosari L.N. Toʻychiyev zimmasiga yuklansin. 1. Oʻzbekiston Respublikasi Prezidentining 2021-yil 5-maydagi “Sogʻliqni saqlash tizimida olib borilayotgan islohotlarni izchil davom ettirish va tibbiyot xodimlarining salohiyatini oshirish uchun zarur shart-sharoitlar yaratish toʻgʻrisida”gi PF-6221-son Farmonining 12-bandida: a) ikkinchi xatboshi quyidagi mazmundagi ikkinchi — toʻrtinchi xatboshilar bilan almashtirilsin: “Belgilansinki: 3-ilovada koʻrsatilgan tashkilotlarning talablariga asosan sertifikatlangan tibbiy texnika, tibbiy buyumlar va ularning butlovchi qismlari Oʻzbekiston Respublikasi hududida davlat roʻyxatidan oʻtkazilishida laboratoriya sinovlaridan oʻtkazilmaydi hamda oʻrnatilgan tartibda oʻn besh ish kunidan kechiktirmay roʻyxatdan oʻtkaziladi; standart talablarga muvofiqligi 3-ilovada koʻrsatilgan tashkilotlar tomonidan berilgan sertifikatlar bilan tasdiqlangan tibbiy buyumlar Oʻzbekiston Respublikasi hududida majburiy sertifikatlashtirishdan ozod etiladi”; b) uchinchi xatboshi beshinchi xatboshi deb hisoblansin. 2. Oʻzbekiston Respublikasi Prezidentining 2017-yil 1-apreldagi “Sogʻliqni saqlash sohasida xususiy sektorni yanada rivojlantirish chora-tadbirlari toʻgʻrisida”gi PQ-2863-son qarorining 8-bandi “a” kichik bandining ikkinchi xatboshisidagi “2024” raqami “2025” raqami bilan almashtirilsin. 4. Oʻzbekiston Respublikasi Prezidentining 2020-yil 30-maydagi “Nodavlat tibbiyot tashkilotlari tomonidan tez tibbiy yordam xizmatlarini koʻrsatish uchun qoʻshimcha shart-sharoitlar yaratish toʻgʻrisida”gi PQ-4737-son qarorining 1-bandi birinchi xatboshisidagi “2024” raqami “2025” raqami bilan almashtirilsin. 5. Vazirlar Mahkamasining 2016-yil 10-sentabrdagi “Oʻzbekiston Respublikasi tibbiyot tashkilotlari tuzilmasini yanada optimallashtirish va sogʻliqni saqlash tizimi tibbiyot xodimlari mehnatiga haq toʻlash tizimini takomillashtirish chora-tadbirlari toʻgʻrisida”gi 292-son qaroriga 6-ilovaning rus tilidagi matnida “Doplati k tarifnim stavkam (okladam) v svyazi s opasnimi dlya zdorovya i osobo tyajelimi usloviyami truda” boʻlimining 5-pozitsiyasi quyidagi tahrirda bayon etilsin: “ Vrach anesteziolog-reanimatolog i vrach reanimatolog, v tom chisle rabotayushiy v reanimatsionnix brigadax sistemi skoroy pomoshi, a takje vrach palat intensivnoy terapii otdeleniy (grupp, palat) anesteziologii, reanimatsii i intensivnoy terapii 40 ”. 6. Vazirlar Mahkamasining 2021-yil 4-iyundagi 352-son qarori bilan tasdiqlangan Oʻzbekiston Respublikasi hududiga import qilishda bojxona boji va qoʻshilgan qiymat soligʻidan ozod etiladigan, oʻxshashi respublikada ishlab chiqarilmaydigan texnologik asbob-uskunalar roʻyxati: a) quyidagi mazmundagi 781-band bilan toʻldirilsin: “ 781. 8414 80 800 0 Tibbiyotda ishlatiladigan boshqa kompressorlar ”; b) quyidagi mazmundagi 2311-band bilan toʻldirilsin: “ 2311. 8443 32 100 9 Tibbiyot uchun printerlar, nusxa koʻchirish va faksimil mashinalari yoki tarmoqqa ulanish imkoniyatiga ega boʻlgan hisoblash mashinalari ”; v) quyidagi mazmundagi 4491-band bilan toʻldirilsin: “ 4491. 8471 49 000 0 Tibbiyot uchun tizim koʻrinishida keltiriladigan boshqa hisoblash mashinalari ”; g) quyidagi mazmundagi 5311-band bilan toʻldirilsin: “ 5311. 8504 31 800 9 Tibbiyot maqsadlari uchun boshqa oʻlchash transformatorlari ”; d) quyidagi mazmundagi 5312-band bilan toʻldirilsin: “ 5312. 8504 40 900 0 Tibbiyot maqsadlari uchun boshqa zaryadlovchi qurilmalar ”; e) quyidagi mazmundagi 5521-band bilan toʻldirilsin: “ 5521. 8543 70 900 0 Siklotron uchun radio chastota kuchaytirgich ”; j) quyidagi mazmundagi 5591-band bilan toʻldirilsin: “ 5591. 8703 23 193 0 V va S klassdagi maxsus tibbiyot maqsadlariga moʻljallangan yangi avtotransport vositalari ”; z) quyidagi mazmundagi 5801-band bilan toʻldirilsin: “ 5801. 9008 50 000 0 Tibbiyot maqsadlari uchun tasvir proyektorlari, tasvirlarni kichraytirgan holda taqdim qilish uchun fotokattalashtiruvchilar va uskunalar ”; i) quyidagi mazmundagi 5961-band bilan toʻldirilsin: “ 5961. 9018 90 100 0 Qon bosimini oʻlchash uchun jihozlar va uskunalar ”; k) quyidagi mazmundagi 5991-band bilan toʻldirilsin: “ 5991. 9018 90 500 1 9018 90 500 9 Qon quyish apparatlari ”; l) quyidagi mazmundagi 6041-band bilan toʻldirilsin: “ 6041. 9019 10 900 1 Tibbiyot uchun gidromassaj vannalari va dush kabinalari ”; m) quyidagi mazmundagi 6111-band bilan toʻldirilsin: “ 6111. 9022 30 000 0 Rentgen trubkalari ”; n) quyidagi mazmundagi 6331-band bilan toʻldirilsin: “ 6331. 9027 50 000 0 Tibbiyotda foydalanish uchun optik nurlanish (ultrabinafsha, spektrning koʻrinadigan qismi, infraqizil) taʼsiriga asoslangan boshqa priborlar va uskunalar ”; o) quyidagi mazmundagi 6691-band bilan toʻldirilsin: “ 6691. 9031 90 850 0 Tibbiyot maqsadlari uchun oʻlchash yoki nazorat asboblari, qurilmalar va mashinalarning qismlari va buyumlari ”; p) quyidagi mazmundagi 6751-band bilan toʻldirilsin: “ 6751. 9402 90 000 0 Tibbiy, jarrohlik, stomatologiya yoki veterinariya mebellari ”; r) quyidagi mazmundagi 677-band bilan toʻldirilsin: “ 677. 9405 10 980 1 Tibbiyot uchun osib qoʻyiladigan va devorga ilinadigan elektr yoritish uskunalari ”; s) quyidagi mazmundagi 678-band bilan toʻldirilsin: “ 678. 9406 90 900 1 Tibbiyot maqsadlari uchun yigʻma qurilish konstruksiyalari ”; 7. Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizomga 20-ilovaning 7-pozitsiyasi quyidagi tahrirda bayon etilsin: “ 7. Ruxsat etish xususiyatiga ega hujjat berilganligi uchun undiriladigan yigʻim: Yuqori malakali mutaxassislar, shuningdek, Prezident maktablari va oliy oʻquv yurtlarida ishlash uchun jalb etilayotgan oʻqituvchilar va mutaxassislar uchun — bazaviy hisoblash miqdorining 1 baravari miqdorida; malakali mutaxassislar uchun — bazaviy hisoblash miqdorining 2 baravari miqdorida; vatandoshlar uchun — bazaviy hisoblash miqdorining 2 baravari miqdorida; boshqa chet el fuqarosi boʻlgan shifokorlar uchun — bazaviy hisoblash miqdorining 5 baravari miqdorida; boshqa chet el fuqarolari uchun — bazaviy hisoblash miqdorining 30 baravari miqdorida. ”.